পর্দায় প্রথমবার রজনীকান্ত- শাহরুখ একসঙ্গে, চমক দিলেন কে!

ওয়েব ডেস্ক: দুই মহাতারকা, দুই মহাদেশের দুই কিংবদন্তি একই পর্দায়! দক্ষিণী সুপারস্টার রজনীকান্ত(Rajnikanth) ও বলিউড বাদশাহ শাহরুখ খানকে(Sharukh Khan) এবার একসঙ্গে দেখা যাবে বড়পর্দায়। ছবির নাম ‘জেলার ২’(Jailer 2)। আর এই খবর নিজেই এক সাক্ষাৎকারে বলে ফেললেন বর্ষীয়ান বলিউড অভিনেতা মিঠুন চক্রবর্তী(Mithun Chakraborty)।

সম্প্রতি ‘জেলার ২’-এর প্রচার অনুষ্ঠানে উপস্থিত ছিলেন মিঠুন। সেখানেই কথায় কথায় তিনি বলেন, “এই ছবিতে সবাই আমার বিরুদ্ধে। রজনীকান্ত, মোহনলাল, শাহরুখ, রম্যা কৃষ্ণণ, শিবা রাজকুমার সবাই।” এরপরেই যোগ করেন, “শুধু শাহরুখের উপস্থিতিটা এখনও স্পষ্ট নয়। তবে ও আছে। আর ওর চরিত্রটা… আমার বিপরীতে।”

আরও খবর: ৩৩ বছরের যাত্রা শেষ! অভিনয় জীবনে ইতি টানার ঘোষণা বিজয়ের

এই মন্তব্যেই যেন জল্পনার আগুনে ঘি পড়েছে। কারণ, এতদিন ধরে শোনা যাচ্ছিল, শাহরুখ খান ‘জেলার ২’-তে ক্যামিও করছেন কি না, তা নিয়ে ধোঁয়াশা ছিল। এবার মিঠুনের কথায় সেই ধোঁয়াশা অনেকটাই কাটল। যদিও নির্মাতাদের তরফে এখনও আনুষ্ঠানিক ঘোষণা আসেনি।

উল্লেখ্য, এর আগে ২০১১ সালে ‘রা ওয়ান’ ছবিতে রজনীকান্তের একটি ক্যামিও দেখা গিয়েছিল। যদিও পরে জানা যায়, সেই দৃশ্যের জন্য তিনি শারীরিকভাবে উপস্থিত ছিলেন না। ২০১৩-র ‘চেন্নাই এক্সপ্রেস’-এ রজনীকান্তকে শ্রদ্ধা জানিয়েছিলেন শাহরুখ। তবে এবারই প্রথম, দুই মহাতারকাকে একসঙ্গে দেখা যাবে পূর্ণদৈর্ঘ্য ছবিতে।

ছবির পরিচালক নেলসন দিলীপকুমার। অ্যাকশন-থ্রিলার ঘরানার এই ছবিতে মিঠুন চক্রবর্তীকে দেখা যাবে এক দুর্ধর্ষ খলনায়কের ভূমিকায়। আর শাহরুখের চরিত্র? সেটি এখনও রহস্যে মোড়া। তবে ইঙ্গিত মিলছে, তিনিও হয়তো থাকবেন ধূসর চরিত্রে।

দর্শকদের উত্তেজনা এখন তুঙ্গে। দুই মহাতারকার যুগলবন্দি যে ভারতীয় সিনেমার ইতিহাসে এক নতুন অধ্যায় রচনা করতে চলেছে, তা বলাই বাহুল্য।